বিরাজ মোহন দেওয়ান বিরচিত ‘চাকমা জাতির ইতিবৃত্ত’ বইটির দ্বিতীয় সংস্করণ (২০০৫)-এর প্রকাশের সময় বর্তমান চাকমা রাজা দেবাশীষ রায় অভিমত দিয়েছেন, যা বইটির শুরুতেই গুরুত্বসহকারে ছাপা হয়েছে। দেবাশীষ রায়ের লিখিত অভিমতটির তৃতীয় প্যারাতে আছে, ‘ইতিহাস থেকে আমরা জানতে পারি চাকমারা একদিন একটি স্বাধীন জাতি ছিল এবং বৃটিশদের আগমনের প্রাক্কালে পার্বত্য অঞ্চলের শাসন ব্যবস্থায় মোঘল সাম্রাজ্যের কোন সরাসরি হস্তক্ষেপ ছিল না। ক্রমে চাকমাদের মূল আবাসভূমি পার্বত্য অঞ্চলটিকে বৃটিশ শাসনাধীন একটি জেলাতে পরিণত করা হয়। বর্তমানে চাকমারা মূলত রাঙ্গামাটি ও খাগড়াছড়ি পার্বত্য জেলাতে বসবাস করে। তবে গুরুত্বপূর্ণ সংখ্যক চাকমা বার্মা, ভারতের অরুণাচল, মিজোরাম ও ত্রিপুরা রাজ্যে বসবাস করেন।’